钦定古今图书集成/明伦汇编/官常典/第564卷 > 陈岩
## 钦定古今图书集成/明伦汇编/官常典/第564卷 > 陈岩

按：《通鉴纲目》：“中和四年十二月，以陈岩为福建观察
使。大顺二年，福建观察使陈岩卒。”〈注〉初，黄巢转掠福
建，建州人陈岩聚众数千保乡里，号“九龙军”，观察使
郑镒表以自代。岩为治有威惠，闽人安之。岩疾病，遣
使召泉州刺史王潮，欲授以军政，未至而卒。都将范晖讽将士推己为留后，发兵拒潮。

按《闽通志》：“岩，建宁县人。慷慨有智略。乾符间，黄巢转
掠福建诸州，岩聚众数千，号九龙军，保乡里，巢不能
为害。时邑为黄连镇，岩表为宁义军，置鼓角，赐牌印。
岩剪除馀寇，抚安乡井，境内赖之。中和四年，福建观
察使郑镒表岩自代。岩为治有威惠，吏民怀服。先是，
城壁、公府学校为巢焚荡几尽，岩悉力完葺，闽中遂”
安。光启二年，王潮据泉州，闻岩威名，不敢犯境，仍遣
使请降，岩表潮泉州刺史。大顺二年，岩疾，遣使召潮，
欲授以军政，未至而卒。